OBH 548/1995.
Az állampolgári jogok országgyűlési biztosa általános helyettesének
jelentése
Ügyintéző: dr. Bácsi Zsuzsanna

Az eljárás megindulása

B. I. beadványában sérelmezte, hogy Eger Város Önkormányzat Polgármesteri Hivatala nem intézkedik szomszédja, R. Gy. zavaró magatartása ellen.

A megállapított tényállás:

A panaszos szomszédságában lakatosműhely működik. Panaszos bejelentette a polgármesteri hivatalnak, hogy a munkavégzés zaja elviselhetetlen a környezet számára. A bejelentés alapján tartott helyszíni szemlén megállapították, hogy az udvaron, illetve a műhelyben nyitott ablaknál végzett munka zajterhelése határérték feletti. Zárt ablaknál a munkavégzés zaja, a zajkibocsátási határértéket nem haladta meg. A zajkibocsátás korlátozása érdekében Eger Megyei Jogú Város jegyzőjének megbízásából a polgármesteri hivatal főépítészeti irodája a 24.994/1995. sz. határozatában, R. Gy. által üzemeltetett lakatosműhely zajkibocsátási határértékét nappalra 50 dB-ben rögzítette, és az éjszakai munkavégzést megtiltotta. A határozat elrendelte a határérték azonnali betartását is. Ez a határozat 1995. augusztus 23-án jogerőre emelkedett. Panaszos nem kérte a határozat betartásának ellenőrzését. Hivatalból az ÁNTSZ képviselőjének bevonásával 1996. június 17-én ellenőrizték a műhelyt. A zajkibocsátás határérték alattinak minősült, udvari munkavégzésnek (olaj elcseppenés, forgács) nyomát nem találták.

Érintett alkotmányos jogok:

A Magyar Köztársaság Alkotmányának 18.§-a "A Magyar Köztársaság elismeri és érvényesíti mindenki jogát az egészséges környezethez."
A Magyar Köztársaság Alkotmányának 64.§-a "A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé."

Alkalmazandó jogszabályok:

- a Magyar Köztársaság Polgári Törvénykönyvéről szóló, többször módosított 1959. évi IV. törvény (Ptk.),
- az államigazgatás eljárási szabályairól szóló, többször módosított 1957. évi IV. törvény,
- 12/1983. (V.12.) MT rendelet a zaj- és rezgésvédelemről,
- 4/1984. (I.23.) EüM rendelet a zaj- és rezgésterhelési határértékek megállapításáról.

A vizsgálat megállapításai:

A 12/1983. (V.12.) MT rendelet értelmében a rendelet hatályba lépésekor már fennálló létesítmények esetében lehetséges a zajkibocsátási határérték utólagos megállapítása. Az üzemi tevékenységek zajának megengedett határértékét a 4/1984. (I.23.) EüM rendelet állapítja meg.
A jogszabályi lehetőséggel élve, a panaszos bejelentésére a polgármesteri hivatal ügyintézője helyszíni szemlét tartott és a 24.994/1995. sz. határozatban korlátozta a munkavégzést és meghatározta a zajkibocsátás határértékét a 4/1984. (I.23.) EüM rendeletben rögzített határértékek alapján.
A panaszos 1995. augusztus 14-én írt levélben tájékoztatást kapott a megtett intézkedésekről.
A panaszos a polgármesteri hivatalnak később nem jelezte a határozatban írtaktól eltérő munkavégzést. Ennek ellenére hivatalból végeztek helyszíni ellenőrzést.
Megállapítottam, hogy a polgármesteri hivatal mulasztást nem követett el.
Mindezek alapján alkotmányos visszásságot nem állapítottam meg.

Budapest, 1996. október 15.

Dr. Polt Péter